b'\n_START_ARTICLE_\nEidsbergdrakt\n_START_PARAGRAPH_\nEidsbergdrakt (ogs\xc3\xa5 kalt Kvinne- og mannsbunad fra Mysen og Eidsberg og Mysen og Eidsbergbunad) er en bunad fra Eidsberg og Mysen, som presentert i 1997. Bunaden har blant annet motiver fra d\xc3\xb8pefonten i Eidsberg kirke og prekestolen i Mysen kirke. Bunads\xc3\xb8lvet er forgyllet og basert p\xc3\xa5 Sletnerfunnet.\n_START_SECTION_\nBakgrunn\n_START_PARAGRAPH_\nI 1995 begynte Anne Kirsti Kristiansen, Wenche Torper og Jan-Sverre Stensrud arbeidet med komme frem til noe som kunne \xc2\xabsamle, symbolisere og markedsf\xc3\xb8re kommunen\xc2\xbb Valget falt etter hvert p\xc3\xa5 \xc3\xa5 lage en bunad._NEWLINE_De unders\xc3\xb8kte f\xc3\xb8rst om det fantes eldre plagg som kunne rekonstrueres, men det viste seg \xc3\xa5 v\xc3\xa6re lite draktmateriale. De tok utgangspunkt i en linskjorte, en herreskjorte og en heklet veske som de fant p\xc3\xa5 Folkenborg museum. Videre valgte de \xc3\xa5 hente broderimotiver fra prekestolene i Mysen og Eidsberg kirke. Fra Mysen kirke en vinranke, og fra Eidsberg en bord fra middelalderen._NEWLINE_De ulike versjonene av kvinnebunaden ble vist frem i borgertoget p\xc3\xa5 Mysen 17. mai 1997, mens mannsbunaden ble presentert p\xc3\xa5 h\xc3\xb8sten samme \xc3\xa5r.\n_START_SECTION_\nKvinnebunaden\n_START_PARAGRAPH_\nDa en ikke fant noe materiale \xc3\xa5 rekonstruere, med unntak av skjorten og vesken, m\xc3\xa5tte drakten komponeres fritt. Bunaden best\xc3\xa5r av liv og stakk i ullstoff, og finnes i sort, r\xc3\xb8d, marinebl\xc3\xa5 eller offwhite. Liv og stakk er sydd sammen, med sn\xc3\xb8ring foran p\xc3\xa5 livet, stoffbeltet og skjorten. _NEWLINE_Broderiene er laget med utgangspunkt i middelalderborden fra Eidsberg kirke, og vinranken fra Mysen kirke. Til broderiene brukes det bomullsgarn, perlegarn og moulinegarn. _NEWLINE_En hjerteformet heklet veske i gult h\xc3\xb8rer til. Den er en kopi av en pompadour fra Slitu fra rundt 1870. I tillegg lages det en brodert l\xc3\xb8slomme, som kan brukes i stedet for pompadouren. _NEWLINE_Bunaden har en skjorte i hvit lin, etter inspirasjon fra en nattskjorte funnet p\xc3\xa5 Folkenborg museum. Denne var uten broderier, og en har  brodert den med middelalderborden p\xc3\xa5 halslinningen, h\xc3\xa5ndleddslinningene og skjortestolpen. Broderiene p\xc3\xa5 skjorten er i bunadens bunnfarge. Det finnes ogs\xc3\xa5 og en hverdagsskjorte i gyllen silke. Det f\xc3\xb8lger med kep eller jakke som ytterplagg, med samme elementer som stakken._NEWLINE_Det er laget en jentebunad som for det meste likner kvinnebunaden.\n_START_SECTION_\nMannsbunaden\n_START_PARAGRAPH_\nSom for kvinnebunaden m\xc3\xa5tte ogs\xc3\xa5 mannsbunaden, med unntak av skjorten og vesten, komponeres fritt. Den best\xc3\xa5r av en jakke som strekker seg noe under livet, og en knebukse eller langbukse. Jakken er brodert med middelalderborden p\xc3\xa5 st\xc3\xa5kragen, lommeklaffene og nederst p\xc3\xa5 ermene. Knebuksen er utstyrt med klaff foran, mens langbuksen har gylf. Begge buksene er brodert med middelalderborden p\xc3\xa5 utsiden av buksebeinene. Til knebuksen h\xc3\xb8rer strikkede str\xc3\xb8mpeb\xc3\xa5nd og hoseb\xc3\xa5nd. Jakken og buksene er av ullstoff i fargene sort eller marinebl\xc3\xa5tt._NEWLINE_Vesten er rekonstruert etter en vest som en regner med kommer fra Rakstad i H\xc3\xa6rland, og som stammer fra rundt 1890. Den er av silkedamask og er blomsterm\xc3\xb8nstret i flere farger. _NEWLINE_Skjorten er den samme som for kvinnebunaden.\n_START_SECTION_\nBunadss\xc3\xb8lvet\n_START_PARAGRAPH_\nBunadss\xc3\xb8lvet er laget av Grethe \xc3\x98vsteg\xc3\xa5rd Bodal, med utgangspunkt i Sletnerfunnet fra eldre jernalder. S\xc3\xb8lvet best\xc3\xa5r av halsn\xc3\xa5l, brystn\xc3\xa5l, beltespenne, mansjettknapper, maljer til livet og kjede med spyd. Det finnes ogs\xc3\xa5 \xc3\xb8redopper og skospenne. Hals- og brystn\xc3\xa5len brukes av begge kj\xc3\xb8nn. Halsn\xc3\xa5len brukes ogs\xc3\xa5 til \xc3\xa5 lukke buksen under kneet, mens knappene til jakken og buksen er av samme utforming som maljene. S\xc3\xb8lvet er forgylt i stil med Sletnerfunnet som var i gull.'